  Наталья Тетерина Алнашысь ӧлексы нылаш Алёна Балашова патриарх Кирилл юрттэмен Москваын тазалыксэ эскерыны быгатӥз. Солэн но Удмуртиысь эшшо кӧня ке егитъёслэн кунлэн шоркараз вуылэмзы сярысь ивортодэтъя «Удмуртия» агентстволы Ӟуч православи черклэн Алнашысь благочиниысь егитъёсын ужанъя ёзэтлэн кивалтӥсез, вӧсьчи Сергей Колесников вераз. Солэн кылъёсызъя, коньывуонэ Патриарх Кирилл Удмуртие вуылыку, Алёна Балашова волонтёр вал. Озьы солэн Ӟуч православи черклэн тӧроезлы паломничествое куриськыса гожтэт сётыны луонлыкез кылдӥз. Ӝожтӥськыса <…> куре вал висёнэзъя Крымын яке Москваын профильный ужъюртын йӧнатӥськыны. Ӝожтӥськыса кадь вераз, милям мылкыдмы вань мыныны Москвае, но ум быгатӥське шуыса Сергей Колесников Куронэз келям бере тямыс нунал ортчыса, Патриарх Кириллэсь гожтэт вуиз. Со Алёналы йӧнатӥськыны юрттыны но Удмуртиысь оскисьёслы Москвае вӧсяськон интыосы ветлыны бакель кариз. 14-тӥ шуркынмонэ нылашез Москваысь Алексийлэн митрполитлэн эмъюртаз быдэсак эскеризы. Азьланяз со интернет пыр телемедицина амалэн эмъюрттэт басьтыны быгатоз.  9-тӥ шуркынмонэ кунлэн шоркараз, Алёна Балашова сяна, Алнашысь 30 адями, Пичи Пургаысь 3 адями но Ижкарысь ог 20 адями потӥзы. Сизьымез соос пӧлысь Москвае дунтэк ветлӥзы, нош кылемез сюрес дунэз гинэ тыризы, улон инты но сиён-юон пумитась пал сётӥз, пусйиз Сергей Колесников. 10–12 шуркынмонэ Москваын Удмуртиысь куноос Матрона Московская доры, Сергий Радонежскийлэн анай-атаезлэн лысьӧм люкетъёссы доры но Троицко-Сергиевой лаврае вуылӥзы. Со сяна, шоркарысь удмуртъёсын пумиськылӥзы но Утись Христослэн Храмаз «Библиез удмурт, ӟуч но Россиысь мукет кылыкъёслэн кылъёсынызы ӵошен лыдӟиськом» медиапроектсэс быдэстӥзы. «Ми малпамы медиапроект — лыдӟыны Евангелие, <…> эстафета кадь: ми удмурт (кылын — ред.), нош кин ке но ӟуч сямен, кин ке <…> багер-а со, чечен-а со, сыӵе эстафета сямен малпамын. Вот ми Утись Христослэн Храмаз нырысьсэ лыдӟимы удмурт сямен но ӟуч сямен», — валэктӥз Сергей Колесников. Алнашысь иерей пусйиз, та ужрад огшоры паломничество гинэ ӧвӧл. Москвае ветлэмзы егитъёслэсь Инмарлы оскыны но ӵошен ужаны мылкыдзэс ӝутыны кулэ. Малпаськод ке черк сярысь, йыре лыкто пересьёс пурысь сыӵе дӥськутъёсын. Москвае вуим но, соос (егитъёс — ред.) паймизы кадь кудъёсыз, Инмарлы оскон, православие — со туж тунсыко шуыса Сергей КолесниковТодэ вайытом, Москваысь но быдэс Россей кунысь Патриарх Кирилл Удмуртие 13–15 коньывуонэ ветлӥз. Тегъёс: Москва егитъёс Удмуртия черк вӧсьлык Алнаш  